**Scelionidae** er en delgruppe av vepsene og en familiegruppe blant stilkvepsene. Larvene lever som parasitter på andre leddyr, ofte på eggene.

Utseende
--------

Kroppen varierer mellom de ulike artene fra kraftig og bred, til mer slank. Fargene er vanligvis mørke eller svarte. Men noen arter er gule eller brunlige. Kjønnene er ganske like og mellom 0,5 og 10 millimeter, vanligvis under 3 millimeter.

Mange av artene mangler vinger, de som har vinger har et redusert årenett. Antennenes første ledd (nær hodet) er ekstra langt og knebøyd, eller knekte, slik som hos maur. Siste antenneledd (ytterst) er større enn de andre og noe utvidet. Antennene har omtrent sju ledd.

Larvene er korte og tykke, med en butt ende bak. Hodet er ofte litt skjult, inntrukket i brystet.

Levevis
-------

Scelionidae finnes på en rekke lokaliteter.

Hunnen legger egg i eller på verten. Larven er radikalt forskjellige fra de voksne, både i levevis og i kroppsbygning. De lever som parasitter, særlig på egg av andre leddyr. De parasitterer ofte gresshopper, teger, sommerfugler, biller og knelere.

Scelionidae tilhører gruppen av insekter med fullstendig forvandling (holometabole insekter), som gjennomgår en metamorfose i løpet av utviklingen. Mellom larvestadiet og det voksne stadiet er et puppestadie, en hvileperiode, der vepsens indre og ytre organer endres. Larvens bøyelige og myke kropp omdannes til en puppe med et hardt skall. Når skallet er hardt begynner omdanningen fra larve til den voksne (imago) vepsen. De indre organer brytes i varierende grad ned til en cellemasse. En omorganisering skjer og dyret bygges opp igjen. Puppeperioden varierer etter temperaturen.

Utbredelse
----------

Scelionidae finnes i hele verden, unntatt i Arktis og Antarktis. I Europa finnes 587 arter, hvorav tre er registrert fra Norge

Systematisk inndeling
---------------------

I eldre systematikk var det fem delgrupper (underfamilier), men gruppen Platygastrinae er i nyere systematikk en egen familie, Platygastridae, og søstergruppe til Scelionidae.

**Treliste**
* Vepser (Veps, humler og maur) (Hymenoptera)
	+ delgruppe stilkvepser (Apocrita)
		- parasittvepser (Parasitica) (parafyletisk)
			* overfamilie Platygastroidea
				+ familie Scelionidae
					- delgruppe Telenominae
					- delgruppe Teleasinae
					- delgruppe Scelioninae

Referanser
----------

1. ↑  Fauna Europaea Web Service – www.faunaeur.org/statistics Statistikk-søk på Scelionidae i Norge Søkedato: 22. desember 2007
2. ↑  Kieffer. 1926.

Kilder
------

* Sømme, Laurits 2001. *Insekter*. (Original: McGavin, George C. 2000. *Insects, spiders and other terrestical arthropods*.) N. W. Damm & Søn AS. ISBN 82-512-0601-4
* Kieffer, J. J. 1926. *Scelionidae. Das Tierreich.* Vol. 48. Walter de Gruyter & Co. Berlin. 885 sider. pdf[*død lenke*]
* Ottesen, P.S. (red.) 1993 *Norske Insektfamilier og deres artsantall.* NINA utredning 055, 40 sider.
* Fauna Europaea Web Service (2004) Fauna Europaea version 1.1, www.faunaeur.org – utbredelsesdatabase for europeiske dyr.

Eksterne lenker
---------------

* (en) *Scelionidae* i Encyclopedia of Life Rediger på Wikidata

* (en) *Scelionidae* i Global Biodiversity Information Facility Rediger på Wikidata

* (no) *Scelionidae* hos Artsdatabanken Rediger på Wikidata

* (sv) *Scelionidae* hos Dyntaxa Rediger på Wikidata

* (en) *Scelionidae* hos Fauna Europaea Rediger på Wikidata

* (en) *Scelionidae* hos Fossilworks Rediger på Wikidata

* (en) *Scelionidae* hos ITIS Rediger på Wikidata

* (en) *Scelionidae* hos NCBI Rediger på Wikidata

* (en) *Kategori:Scelionidae* – bilder, video eller lyd på Wikimedia Commons Rediger på Wikidata
* Platygastroidea
* Norges veps, maur, humler og bier – foreløpig bare om maur.
* Norsk Entomologisk forening – for deg som vil lære mer om insekter.